Da jeg i februar besøgte præsident Obama i Det Hvide Hus, fremhævede han den danske indsats i Libyen-operationen. Det samme gjorde mange af de stats- og regeringslederne, som jeg var sammen med under NATO-topmødet i Chicago i weekenden. Den anseelse og den respekt, som præsident Obama og de øvrige NATO-lande giver udtryk for, har I alle del i. Alle sammen. For der er tale om en holdindsats. Piloterne kan kun løse deres opgaver så fremragende, fordi de får den nødvendige støtte fra alle jer, der er tilbage på jorden, når flyene er lettet. Når vi taler om den store indsats, som Fighter Wing Skrydstrup ydede i Libyen, så er det vigtigt også at huske de andre dele af flyvevåbnet, som bidrog til jeres indsats. Jeg vil derfor benytte lejligheden til at takke hele Flyvevåbnet og de funktionelle tjenester for en fremragende indsats under Libyen-Operationen. Tak til det administrative personel, det tekniske personel, efterretningsfolkene og missionsplanlæggerne. Fighter Wing Skrydstrups motto er” Styrken ude–kraften hjemme”. Det har i den grad vist sig at være velvalgt. Og når vi taler om” kraften hjemme”, så vil jeg bede jer alle sammen om at hilse jeres familier og venner. De går hjemme med uvisheden og afsavnet. Det er deres sønner og døtre, ægtefæller og kærester, brødre og søstre som er på mission. Og de skal vide, at uden deres opbakning og støtte ville vores udsendte ikke kunne løse opgaven så professionelt. Derfor er dagen i dag også deres. Hils dem hver og en.